Къалэ сымаджэщым и унафэщI Хъубий Марат
Къэбэрдей-Балъкъэр Республикэм узыншагъэр хъумэнымкIэ и министр Расторгуевэ Светланэ Налшык къалэ дэт клиникэ сымаджэщ №1-м и лэжьакIуэхэм я пащхьэ иришащ иужьрей зэманым Бахъсэн район сымаджэщым и дохутыр нэхъыщхьэу щыта Хъубий Марат, къалэ клиникэ сымаджэщ №1-м и дохутыр нэхъыщхьэм и къалэнхэр игъэзэщIэну ягъэувар.
Министрым и псалъэм къыщыхигъэщхьэхукIащ сымаджэхэр хущхъуэхэмкIэ къызэгъэпэщынымкIэ, лэжьыгъэр убзыхунымкIэ къэув къалэн нэхъыщхьэхэр. «Мылъку-техникэ IуэхухэмкIэ сымаджэщыр къызэрызэгъэпэщам, абы и лэжьакIуэхэм зэфIэкIышхуэ зэрабгъэдэлъым Iэ-мал къет мы IуэхущIапIэр нэхъыфI дыдэхэм ящыщ щIынымкIэ. Сэ сыщогугъ сымаджэщым и IэщIагъэлIхэм-рэ унафэщIхэмрэ къабгъэдэхуэ жэуаплыныгъэр нэгъэсауэ къагурыIуэну икIи мы зэманым къэув къалэнхэр гъэзэщIэным, сымаджэхэр арэзы щIыным къарууэ яIэр ирахьэлIэну»,-жиIащ Расторгуевэ Светланэ.
Хъубий Марат Башир и къуэр 1974 гъэм Налшык къалэм къыщалъхуащ, Къэбэрдей-Балъкъэр къэрал университетым медицинэмкIэ и факультетыр къиухащ. Шалимов А. А. и цIэр зэрихьэу хирургиемрэ трансплантологиемкIэ Киев къалэм дэт лъэпкъ институтым щеджащ, медицинэ щIэныгъэхэм я кандидатщ. 2000 гъэм щегъэжьауэ къалэ клиникэ сымаджэщым и хирургыу лэжьащ, а IуэхущIапIэм хирургиемкIэ и къудамэм и унафэщIу 2009 гъэм ягъэуващ. 2014 гъэм щыщIэдзауэ иджыри къэс Хъубий Марат Бахъсэн муниципальнэ районым хыхьэ Бахъсэн къалэм дэт район клиникэ сымаджэщым и дохутыр нэхъыщхьэу щытащ.
